Zim-boer weer in hof oor grondonteieningZimbabwe ŉ Boer van Zimbabwe sal in die hof verskyn omdat hy glo versuim het om deel van sy plaas te ontruim om plek te maak vir die seun van die minister van Manicaland- provinsiale sake, Ellen Gwaradzimba. Richard le Vieux, van Chipinge, en ŉ afgetrede bankier van Switserland, bedryf al die afgelope 30 jaar ŉ suksesvolle koffie-uitvoerbedryf en boer met avokado’s en makadamianeute. Hy sal na verwagting Woensdag weer in die hof verskyn. Hy het verlede week voor magistraat Farai Gwitima verskyn, het News Day berig. Gwaradzimba se seun, Remembrance Mbudzana, beweer ŉ deel van Farfell Coffee Estate is deur die ministerie van grondsake aan hom toegeken. Vieux moes die grond teen 17 Januarie ontruim het. Sy prokureur Norman Mugiya, van Harare, sal hom verteenwoordig. Gwaradzimba word daarvan beskuldig dat sy haar politieke invloed misbruik sedert sy as minister aangestel is en dat sy gereël het dat meer as 350 gesinne in die Mutasa-distrik ontruim word, waar sy na bewering belange het. Die inwoners, wat al dekades lank die grond bewoon, het verskeie kennisgewings van die ministerie van grondsake ontvang om die plaas in Penhalonga te ontruim.